Mestské zastupiteľstvo v Košiciach uznesením č. 623/2008 na svojom XX. rokovaní dňa 30. a 31. októbra 2008 v súlade s § 1b ods. 2, § 6 zákona č. 369/1990 Zb. o obecnom zriadení v znení neskorších predpisov a § 6 ods. 2 písm. ac)  Štatútu mesta Košice ustanovuje:

Všeobecne záväzné nariadenie mesta Košice
 č. 107 
o erbe a vlajke mestskej časti Košice – Sídlisko KVP

§ 1 
Predmet 

     Týmto všeobecne záväzným nariadením (ďalej len „nariadenie“) sa určuje erb a vlajka mestskej časti Košice – Sídlisko KVP.

§ 2 
Popis erbu

     V modrom štíte zlatý hrabový trojlist. Grafické vyobrazenie erbu tvorí prílohu č. 1 tohto nariadenia.

§ 3 
Popis vlajky 

     Vlajka má podobu v jednej štvrti od žrde štiepeného listu, ktorého žrďová časť je žlto – modro delená, vejúca časť pozostáva z dvoch pozdĺžnych pruhov modrého a žltého. Vlajka má pomer strán 2 : 3 a ukončená je tromi cípmi, t. j. dvomi zástrihmi, siahajúcimi do tretiny jej listu. Grafické vyobrazenie vlajky tvorí prílohu č. 2 tohto nariadenia.

§ 4
Účinnosť

     Toto nariadenie nadobúda účinnosť 15. dňom od zverejnenia na úradnej tabuli.

                                                                              Ing. František   K n a p í k 
                                                                                 primátor mesta Košice 

Zverejnené:	19.11.2008
Účinné:	04.12.2008